РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/163-20

19. новембар 2020. године

Б е о г р а д

З А П И С Н И К

TРЕЋЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 17. НОВЕМБРА 2020. ГОДИНЕ

 Седница је почела у 10,07 часова.

 Седницом је председавао Верољуб Арсић, председник Одбора.

 Поред председавајућег, седници су присуствовали чланови Одбора: Снежана Петровић, Драгомир Карић, Снежана Пауновић, Јасмина Каранац, Ана Белоица, Весна Стамболић, Наташа Љубишић, Зоран Томић и Ивана Поповић.

 Седници су присуствовали заменици одсутних чланова Одбора: Ненад Крстић (заменик члана Одбора Тихомира Петковића), Угљеша Марковић, Адријана Пуповац (заменик члана Одбора Оливере Недељковић), Милош Банђур (заменик члана Одбора Крсте Јањушевића) иАлександра Чамагић.

 Седници је присуствова и Јанко Лангура, заменик Весне Стамболић, присутног члана Одбора.

 Седници није присуствовала члан Одбора Александра Томић, ни њен заменик. Седници није присуствовао заменик члана Одбора Славенко Унковић.

 Седници су, на позив председника, из Министарства привреде присуствовали: Анђелка Атанасковић, министар привреде, Драган Стевановић, државни секретар, Драган Угрчић, Душан Вучковић, Дубравка Дракулић, Биљана Жарковић, Катарина Обрадовић Јовановић и Александар Старчевић, помоћници министра и Бранислав Пејчић, начелник Одељења за инвестиције.

 На предлог председника, Одбор је једногласно утврдио следећи

Д н е в н и р е д

1. Разматрање Информације о раду Министарства привреде за период јул-септембар 2020. године (10 број 02-595/20 од 22. октобра 2020. године);
2. Разматрање Извештаја Министарства привреде о стању поступка приватизације за август 2020. године (10 број 02-255/20-7 од 18. септембра 2020. године);
3. Разматрање Извештаја Министарства привреде о стању поступка приватизације за септембар 2020. године (10 број 02-255/20-8 од 9. октобра 2020. године).

 Пре преласка на рад према утврђеном дневном реду, Одбор је једногласно усвојио записник са Друге седнице Одбора.

 На предлог председника, Одбор је једногласно одлучио да обједини расправу о све три тачаке дневног реда и да се гласање обави о свакој тачки дневног реда појединачно.

 Одбор је наставио рад према утврђеном дневном реду.

Прва, друга и трећа тачка: **Информација о раду Министарства привреде за период јул-септембар 2020. године; Извештај Министарства привреде о стању поступка приватизације за август 2020. године; Извештај министарства привреде о стању поступка приватизације за септембар 2020. године**

 Одбор је размотрио информацију о раду Министарства привреде за период јул-септембар 2020. године и поднео Извештај Народној скупштини.

 Председник Одбора упознао је са правним основом за разматрање тачака дневног реда. У складу са чланом 229. Пословника Народне скупштине, министар информише надлежни одбор Народне скупштине о раду министарства једном у три месеца, а о закључцима одбора поводом поднете информације, одбор подноси извештај Народној скупштини (прва тачка утврђеног дневног реда). Месечне извештаје о стању поступка приватизације, закљученим уговорима о продаји капитала, односно имовине, са приложеним уговорима, покренутим поступцима приватизације и раду субјеката надлежних за спровођење поступка приватизације, Одбор разматра у складу са чланом 84. Закона о приватизацији и чланом 54. Пословника Народне скупштине, који гласи: „Одбор разматра редовне месечне извештаје Министарства привреде о стању поступка приватизације, закљученим уговорима о продаји капитала, односно имовине, са приложеним уговорима, покренутим поступцима приватизације, раду субјеката надлежних за спровођење поступка приватизације, а Министарство привреде пружа све потребне податке и информације по захтеву Одбора“ (друга и трећа тачка утврђеног дневног реда).

Председник Одбора пожелео је добродошлицу министру привреде, с обзиром да долази први пут на седницу надлежног Одбора у новом сазиву Народне скупштине. Истакао је да је Министарство привреде постигло добре резултате, имајући у виду да је управо привреда највише погођена владајућом пандемијом корона вируса. Држава је у привреду у протеклом периоду уложила велика средства како би ублажила пад привредне активности и последице пандемије.

 У уводним напоменама, Анђелка Атанасковић, министар привреде, истакла је да настоји да се укључи у све активности, иако је на челу Министарства привреде тек две недеље. Истакла је да јој је велика част што јој је указано поверење и да ће то поверење оправдати. У наредном периоду ће се бавити приватизацијом и помоћи привредницима, како би опстали у овим тешким временима.

 Драган Стевановић, државни секретар у Министарству привреде, изнео је да Србија осећа последице пандемије, иако је српска привреда показала задовољавајућу виталност. Мере за ублажавање последица пандемије вируса пре свега се односе на подршку за одржавање ликвидности. Кроз раздео Министарства привреде је прошло више од 150 милијарди динара намењених очувању ликвидности привреде: мере за исплату минималних зарада у сектору малих и средњих предузећа, средства за исплаћивање 60% зараде за велика предузећа. Дефинисани су програми који су реализовани преко Фонда за развој, као и гарантна шема преко пословних банака која се и данас спроводи. Такође, спроведене су додатне мере које су се односиле само на сектор туризма, угоститељства и саобраћаја. Изнео је мишљење да је Србија једна од ретких земаља која је нашла начин да своју привреду погођену пандемијом корона вируса помогне и подржи у овом тренутку. Када је реч о законодавној активности, Влада ће упутити у процедуру Народне скупштине неколико законских предлога, из области инфраструктуре квалитета, односно Предлог закона о техничким захтевима за производе и оцењивање усаглашености, Предлог закона о изменама и допунама Закона о акредитацији, Предлог закона о метрологији и Предлог закона о предметима од драгоцених метала. Динамика разматрања ових законских предлога зависи од руководстава Народне скупштине и Владе. Министарство прирема и предлоге закона чије ће спровођење резултирати напредовањем на *Doing business list.* То су Закон о стечају и Закон о привредним друштвима, чије претходне измене су довеле до напретка Србије на овој листи за 44 места. Генерално, таквом напретку главни импулс је дало Министарство привреде. Иако је у формирању листе тренутно дошло до застоја, Србија испуњава све захтеве Светске банке и модерног пословног света за откалањање слабости у наведеним законима. Министарство привреде ће и даље утицати на унапређење пословног амбијента и напредак на *Doing business list.* Када је реч о приватизацији, у претходном периоду није било закључених уговора у поступку приватизације. Сектор за приватизацију и стечај спроводио је мониторинге и контроле. Није било проблема, јер је Влада уважавала слабости овог дела привреде због епидемије. Рокови су пролонгирани, у складу са потребама тих предузећа и генералном политиком Владе да се обавезе у погледу финансирања кредита, као и њихове уговорне обавезе, пролонгирају за известан период. То је био додатни стимуланс привреди да преживи овај тежак период. Министарство планира да у наредном периоду снажно покрене замајац окончања процеса приватизације преосталих седамдесетак предузећа. Активности у погледу субвенционисања страних и домаћих инвеститора нису стале. Напротив, једна милијарда и 300 милиона динара биће пренето у следећу годину, јер инвеститори нису успели да повуку већ опредељена средства за њихове инвестиције. Влада ће имати разумевања за инвеститоре и ни један пројекат није и неће бити заустављен. Појављују се назнаке реинвестирања у Србији, а и долазак нових инвеститора односно инвестиција у следећем периоду. То говори да је Србија економски и политички, у правном и пореском смислу, предвидива и стабилна држава, упркос проблемима са којима се суочава. Наставља се подршка развоју пословних, индустријских и туристичких зона у погледу инфраструктуре. За те намене ће следеће године бити на располагању више од једне милијарде динара. Биће настављена подршка сектору малих и средњих предузећа кроз субвенционисање кредита. Министарство привреде је у преговорима са Европском ивестиционом банком за обезбеђивање кредитне линије од 200 милиона евра, која ће бити на располагању сектору малих и средњих предузећа за ликвидност и за нове инвестиционе подухвате и то ће бити снажан замајац овом виталном сектору у наредном периоду. Бројке указују да је привреда ојачала и постала отпорнија на утицаје. Исказао је спремност за даљу сарадњу и партнерство Министарства привреде и Одбора за привреду у напорима за привредни раст и повећање домаћег бруто производа.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли има новости у приватизацији стратешких предузећа, као што је „Икарбус“;

- колике су шансе за приватизацију фабрике „Холдинг каблови АД“ из Јагодине, „Петрохемију“ из Панчева, „Јумко“ из Врања;

- на који начин се могу разјаснити недоумице потенцијалних инвеститора, када су у питању ХИП Панчево и однос између Петрохемије и НИС;

- да ли иста правила у погледу државне помоћи важе и за домаће и за стране инвеститоре;

- да ли треба пуштати предузећа да оду у стечај, без покушаја санације стања путем УППР;

- какви су планови Министарства привреде и да ли су планирана средства за помоћ за превазилажење кризе изазване пандемијом ковид вируса микро, малим и средњим предузећима у будућем периоду;

- да ли су планирана средства за помоћ предузећима наменске индустрије;

- да ли су планирана средства за помоћ предузећима која послују на територијама општина које се налазе на траси ауто пута Милош Велики;

- да ли су страни инвеститори привилеговани исплатом субвенција за инвестиције из буџета.

 Изнето је уверење да ће Анђелка Атанасковић, министар привреде, својом свежом енергијом и полетношћу покренути решавање дуго нерешених питања, посебно када је реч о приватизацији Петрохемије из Панчева. Изнето је мишљење да су два најсветлија примера успешне приватизације у претходном периоду приватизација „Железаре Смедерево“ и „РТБ Бор“. По том принципу би требало да Министарство покуша да да нађе стратешког партнера и за „Јумко“. Ни Министарство ни Одбор не треба да дозволе да се ова питања забораве, у контексту неопходности решавања других актуелних питања.

 Реални сектор привреде је економски мотор једне државе, који не обезбеђује само плате за државни апарат, већ су буџетска средства ове године највише усмерена на борбу против ковида и на очување привредног система, како би држава могла да одговори здравственим изазовима. У сектору микро, малих и средњих предузећа, ове године највећи проблем није био да се одржи ниво производње, већ ниво извоза који су предузећа имала до сада или да се пласира роба која није могла да се извезе. Мере које је Народна банка предузела као подршку да се продуже рокови отплате кредита, с једне стране, а Влада финансирала за сваког запосленог по једну минималну зараду, са друге стране, омогућиле су да се сачувају радна места у реалном сектору. Такође, мера исплате противвредности од 100 евра у динарима, свим пунолетним грађанима, у укупном износу од 700 милиона евра, представљала је подршку грађанима у овом тешком периоду да издрже изазове, и подстицај услужним делатностима на које је овај новац великим делом потрошен. Ниво инвестиција је већи у близини инфраструктурних коридора. Новац који привреда добија из Фонда за развој мора у целости бити покривен одговарајућом документацијом, како би се остварио циљ као што је равномеран регионални развој и зауставиле миграције на релацији село-град и село-иностранство.

 Поздрављена је иницијатива г-ђе Атанасковић за подршку женама у привреди, као и подршка Министарства привреде сектору малих и средњих предузећа и предузетништва, који по правилу запошљава више људи од великих компанија, и теже их отпушта. У Лучанима послује једна од фабрика наменске индустрије, која је најпрофитабилнији део привреде Србије. Иако имају велики туристички потенцијал, Лучани не успевају да га искористе без помоћи из буџета Републике Србије. У воћарству је ситуација боља, захваљујући новом купцу фабрике „Будимка“ из Пожеге.

 Изнето је мишљење да је иницијатива да Одбор седнице одржава изван седишта Народне скупштине одлична. Потребно је да Одбор сагледа у каквим приликама раде наши привредници, посебно мала и средња предузећа, и да осети шта је привреди заиста потребно, како би се помогло на правни начин.

 На Југу Србије раде „Симпо“ и „Јумко“ захваљујући напорима државног секретара. Имајући у виду да Општина Трговиште има половину границе са северном Македонијом, у дужини од 54 километра, и да се та територија „празни“ изнет је предлог да се за такве неразвијене и девастиране општине примени модел Норвешке. Смањење стопе пореза у тим општинама привукло би инвеститоре. Проблем Трговишта је и што је 60 км удаљено од најближе железничке станице и исто толико од аутопута на Коридору 10. Предузеће „Пчиња“ из Трговишта, које је деведесетих отишло у стечај, још није продато, стечајни управници „крцкају“ имовину и намирују се. Изнето је мишљење да би то предузеће морало да има приоритет или у продаји или у ликвидацији.

 У одговору на постављена питања Анђелка Атанасковић, министар привреде, истакла је да је већ активна када је у питању приватизација, иако је тек две недеље како је изабрана за министра. Започете су активности на приватизацији „Петрохемије“. Обавестила је да ће се сутра одржати састанак у НИС са руском страном и истакла наду да ће се догађаји повољно развијати и процедура приватизације „Петрохемије“ покренути до краја године, а у току следеће године окончати. Када је реч о осталих 78 предузећа у портфељу Министарства привреде, ускоро ће бити објављени јавни позиви. Тај посао предстоји, тежак је, али Министарство привреде мора тај посао да оконча. Министарство ће настојати да пронађе стратешке партнере за све велике фабрике у националном интересу. Стечај ће бити последња мера, када баш све могућности за оздрављење предузећа буду исцрпљене. Констатовала је да је у најтежим временима највећи прилив средстава у буџет био из фабрика наменске индустрије, које средства помоћи за ублажавање последица ковид кризе добијају са буџетских позиција Министарства одбране. Прошле године један број фабрика наменске индустрије добио је из буџета средства за инвестиције у нове машине и у нову технологију, међу њима и „Прва петолетка“ из Трстеника, којом је руководила. То је био подстицај за фабрику која је могла да уговори више посла, да и сами одвоје део средстава за нове инвестиције. Изнела је да стране инвестиције у Србији не доносе само нова радна места, већ и знања и нашим привредницима и радницима на који начин треба да раде да би више зарадили. Министарство привреде води рачуна о сваком динару датом из буџета и контролише да ли се новац троши у складу са наменама. Привредна комора Србије са својом регионалном мрежом, велики је помоћник Министарства привреде, посебно у континуираном сагледавању потреба привреде.

 У одговору на питање везано за судбину компаније „Холдинг каблови АД“ из Јагодине, Драган Стевановић, државни секретар, изнео је да је намера Министарства привреде била да ту компанију „гурне“ у стечај, али је Привредни суд прихватио предлог Унапред припремљеног плана реорганизације (УППР) компаније. Компанија тренутно функционише са око 300 до 400 запослених. Изразио је бојазан да компанија, без обзира што се за добар део дугова кроз УППР релаксирала, неће имати снаге да по окончању плана, изађе на тржиште и настави успешно да послује по тржишним принципима. Изнео је мишљење да ће ипак исход пословања „Холдинг каблови АД“ из Јагодине у наредном периоду ипак бити отварање стечајног поступка, али у неповољнијим условима у којима ће теже бити наћи купца, односно инвеститора. Просечна старост машина је између 30 и 40 година, и велики успех је ако успеју се продају ова предузећа. „Јумко“ из Врања, који има око 2000 запослених, у поступку је усвајања УППР. Поступак би требало да буде правоснажан у току следећих неколико недеља. Предузеће ће се растеретити за највећи део дугова, и требало би да постане одрживо предузеће унутрашњом реорганизацијом. Део „Јумка“ је везан за наменску индустрију, која има интерес да „Јумко“ функционише и снабдева наменску индустрију. Министарство је спремно да подржи и пружи помоћ овом предузећу у виду инвестиција, у складу са могућностима, јер је опстанак ове компаније у националном интересу. Слична ситуација је и код других стратешких предузећа, која су фискално неутрална и нису више на терету државе. Функционишу на тржишту са мање или више проблема. За рад ових предузећа се до пре 7 година издвајало новца колико данас износи целокупан буџет Министарства привреде. Портфолио Фонда за развој, од његовог оснивања, није увек био исти. Фонд у портфолиу има и приватни и државни сектор. Сви проблеми које Фонд има или је имао, последица су односа Фонда са предузећима из државног сектора, као што су „Железара Смедерево“, „РТБ Бор“, „ПКБ“. За та средства се унапред знало да никада неће бити враћена. Сад кад су у процесу приватизације рашчишћена та средства, ситуација је другачија. Фонд у својим билансима има веома мали проценат ненаплативих потраживања од приватног сектора. Кад је реч о инвестицијама, Министарство привреде очекује да ће до краја године одобрити/исплатити још 2,6 милијарди динара подстицаја, али да инвеститори неће стићи да повуку више од 1,3 милијарде динара. Тај новац ће бити пренет у следећу годину, што са 12,7 милијарди динара уговорених обавеза за 2021. годину, чини 14 милијарди динара средстава подстицаја за инвестиције. Биће резервисана око једна милијарда динара из буџета за нова уговарања, а по потреби и више. Ових око 15 милијарди динара субвенција, представља око једну петину укупних инвестиција (око 75 милијарди динара) које ће страни инвеститори инвестирати у Србији. Права страних и домаћих инвеститора да конкуришу за средства подстицаја за нове инвестиције су једнака у свим прописима који регулишу ову област. И обавезе страних и домаћих инвеститора у случају добијања субвениција су исте. Реалност је да страни инвеститори доносе нове технологије, мењају профил и структуру домаће привреде сектора малих и средњих предузећа, који кроз учешће у ланцу добављача модерних и развијених мултинационалних компанија. Стране инвестиције су промениле профил и подигле ниво домаће привреде, тако да данас имамо стандардизовану и сертификовану привреду, која је компетентна, има капацитет да испоштује захтеве тржишта и конкурише за средства подстицаја.

 Катарина Обрадовић Јовановић, помоћник министра привреде, истакла је да је ова година била доста изазовна за мала и средња предузећа, али је благовременим мерама које су пролетос предузете, Министарство привреде успело да сачува највећи број малих и средњиг предузећа. Министарство је од самог почетка кризе пратило стање у погледу оснивања нових и гашења постојећих предузећа, запошљавања, принудне наплате. Укупан број предузећа је порастао, као и број запослених у свим облицима предузећа, за 60 000, што ће бити велики изазов да се овај број запослених у наредном периоду очува. Министарсво је у нареном периоду предвидело адекватне активности. Једна од битних новина јесте преговор о кредиту од 200 милиона евра са Европском инвестиционом банком (ЕИБ) за помоћ малим и средњим предузећима, у виду подршке за ликвидност или подршке за инвестиције. Овогодишњи програми намењени за подршку за инвестиције показали су се веома добро и 350 предузећа учествовало по јавном позиву. Средства за подршку ликвидности реализовала су се преко Фонда за развој и при крају је, што се тиче коришћења, гарантна шема за ликвидност вредна 2 милијарде евра. Сви ови програми су део пакета ЕИБ „Ковид одговор“, који се дају под повољнијим условима него у редовним приликама. Министарство је предвидело одређена средства која ће привреди бити на располагању и почетком 2021. године, уколико то буде неопходно.

 Председник је обавестио чланове Одбора да ће ове недеље обавити разговор са представницима УНДП, који пружа подршку Народној скупштини, између осталог, и за одржавање седница радних тела Народне скупштине изван седишта Народне скупштине. Теме ће бити из делокруга Министарства привреде. Посебно је значајно да се Одбор и један део јавности упозна са тренутном ситуацијом у појединим окрузима који су имали висок ниво инвестиција и упореди са претходним периодом, као и привређивањем у периоду ковид кризе. Истакао је да ће Одбор интензивно радити у наредном периоду, посебно како би се најмлађи народни посланици што пре упознали са реалним функционисањем привреде. Седницама ван седишта присуствоваће и представници локалних самоуправа, којима није примарни посао изградња комуналне инфраструктуре, већ стварање амбијента за економски развој територије општине односно града.

 У дискусији су учествовали Верољуб Арсић, Драгомир Карић, Ивана Поповић, Весна Стамболић, Снежана Петровић и Ненад Крстић, као и Анђелка Атанасковић, Драган Стевановић, Катарина Обрадовић Јовановић и Бранислав Пејчић.

 а) Сагласно члану 229. Пословника Народне скупштине, Одбор је једногласно одлучио да прихвати Информацију о раду Министарства привреде за период јул-септембар 2020. године и поднео извештај Народној скупштини.

 б) Одбор је једногласно усвојио Извештај Министарства привреде о стању поступка приватизације за август 2020. године.

 в) Одбор је једногласно усвојио Извештај Министарства привреде о стању поступка приватизације за септембар 2020. године.

 Седница је закључена у 11 часова и 25 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Верољуб Арсић